Shimmer Chinodya
Shimmer Chinodya er en zimbabwisk digter og forfatter. Han debuterede i 1982 med den lyriske novellesamling Dew in the Morning, der ligesom den første roman, Farai's Girls (1984), handler om at være barn og ung i det racistiske Rhodesia under uafhængighedskrigen i 1970'erne.
Chinodyas hovedværk er romanen Harvest of Thorns (1989), en mere ambitiøst anlagt historisk fortælling om krigen og Zimbabwes tilblivelse, der skildrer de voldsomme omvæltninger og moralske dilemmaer, den unge kristne hovedperson oplever som guerillarekrut og soldat. Romanen fanger kompleksiteten i samspillet mellem personligt liv og politik og giver præcise indblik i krigens hverdag i både townships og på landet. Can We Talk Other Stories (1998) viderefører interessen for ungdommen og dens kriser som livets centrale periode.